CELEX: 32012D0008(01)
Language: el
Date: 2012-04-26 00:00:00
Title: 2012/259/ΕΕ: Απόφαση της Ευρωπαϊκής Κεντρικής Τράπεζας, της 26ης Απριλίου 2012 , που τροποποιεί την απόφαση ΕΚΤ/2011/8 σχετικά με τις διαδικασίες χορήγησης περιβαλλοντικής πιστοποίησης και πιστοποίησης υγείας και ασφάλειας για την παραγωγή τραπεζογραμματίων ευρώ (ΕΚΤ/2012/8)

15.5.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 126/14
            
         ΑΠΌΦΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 26ης Απριλίου 2012
   που τροποποιεί την απόφαση ΕΚΤ/2011/8 σχετικά με τις διαδικασίες χορήγησης περιβαλλοντικής πιστοποίησης και πιστοποίησης υγείας και ασφάλειας για την παραγωγή τραπεζογραμματίων ευρώ
   (ΕΚΤ/2012/8)
   (2012/259/ΕΕ)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 128 παράγραφος 1,
   Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 16,
   Έχοντας υπόψη την απόφαση ΕΚΤ/2011/8, της 21ης Ιουνίου 2011, σχετικά με τις διαδικασίες χορήγησης περιβαλλοντικής πιστοποίησης και πιστοποίησης υγείας και ασφάλειας για την παραγωγή τραπεζογραμματίων ευρώ (1), και ιδίως το άρθρο 2 παράγραφος 3 και τα άρθρα 6 και 8,
   Εκτιμώντας τα ακόλουθα:
   
               (1)
            
            
               Η αρμοδιότητα λήψης αποφάσεων σχετικά με τις πιστοποιήσεις, βάσει του άρθρου 2 παράγραφος 3 της απόφασης ΕΚΤ/2011/8, ανατέθηκε στην εκτελεστική επιτροπή από το διοικητικό συμβούλιο σύμφωνα με το άρθρο 12.1 δεύτερο εδάφιο του καταστατικού του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας.
            
         
               (2)
            
            
               Η διαδικασία χορήγησης, ανανέωσης και παράτασης της περιβαλλοντικής πιστοποίησης και της πιστοποίησης υγείας και ασφάλειας που προβλέπεται στην απόφαση ΕΚΤ/2011/8 θα πρέπει να τροποποιηθεί προκειμένου να καταστεί δυνατή η ταχύτερη επεξεργασία των αιτημάτων για πιστοποίηση και, ως εκ τούτου, να διασφαλιστεί η έγκαιρη χορήγηση, ανανέωση και παράταση της πιστοποίησης, καθώς και να περιοριστεί ο διοικητικός φόρτος της εκτελεστικής επιτροπής της Ευρωπαϊκής Κεντρικής Τράπεζας (ΕΚΤ).
            
         
               (3)
            
            
               Προς τον σκοπό αυτό, θα πρέπει να παρέχεται η δυνατότητα στην εκτελεστική επιτροπή να αναθέτει την αρμοδιότητα λήψης αποφάσεων σχετικά με τη συνήθη πιστοποίηση σε ένα ή περισσότερα από τα μέλη της. Εντούτοις, η ανάθεση δεν θα καλύπτει την αρμοδιότητα χορήγησης εξαιρέσεων, απόρριψης αιτημάτων για πιστοποίηση, αναστολής ή ανάκλησης πιστοποιήσεων.
            
         
               (4)
            
            
               Ως εκ τούτου, η απόφαση ΕΚΤ/2011/8 θα πρέπει να τροποποιηθεί αναλόγως.
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Τροποποίηση
   Το άρθρο 2 παράγραφος 3 της απόφασης ΕΚΤ/2011/8 αντικαθίσταται ως εξής:
   
      «3.   Η εκτελεστική επιτροπή είναι αρμόδια να λαμβάνει κάθε απόφαση σχετικά με την περιβαλλοντική πιστοποίηση και την πιστοποίηση υγείας και ασφάλειας των φορέων παραγωγής, λαμβάνοντας υπόψη τις απόψεις της επιτροπής τραπεζογραμματίων (BANCO), και ενημερώνει σχετικά το διοικητικό συμβούλιο. Η εκτελεστική επιτροπή δύναται να αποφασίζει να αναθέτει τις αρμοδιότητες χορήγησης, ανανέωσης ή παράτασης της περιβαλλοντικής πιστοποίησης και της πιστοποίησης υγείας και ασφάλειας δυνάμει των άρθρων 6 και 8 σε ένα ή περισσότερα από τα μέλη της.».
   
   Άρθρο 2
   Έναρξη ισχύος
   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
   
      Φρανκφούρτη, 26 Απριλίου 2012.
      
         
            Ο Πρόεδρος της ΕΚΤ
         
         Mario DRAGHI
      
   
   
      (1)  ΕΕ L 176 της 5.7.2011, σελ. 52.